Մկրտիչ Մարտիրոսյան

Մկրտիչ Ղազարի Մարտիրոսյան (), հայ մանկավարժ։ ԽՄԿԿ անդամ (1939): Հայրենական մեծ պատերազմի մասնակից։

Կենսագրություն 
Մկրտիչ Մարտիրոսյանը ծնվել է 1917 թվականին, Մեղրու շրջանի Տաշտուն գյուղում։ 1936 թվականին ավարտել է Մեղրու միջնակարգ դպրոցը, այնուհետև ավարտել է Նոր Բայազետի ուսուցիչների կատարելագործման ինստիտուտը, նշանակվել է ուսուցչական աշխատանքի Լիճք գյուղի միջնակարգ դպրոցում, միաժամանակ սովորել է  Երևանի հեռական մանկավարժական ինստիտուտում։

1938 թվականին Մկրտիչը զորակոչվել է կարմիր բանակ, պարտադիր  զինվորական ծառայության Լենինգրադի զինվորական օկրուգում։ Այստեղ սովորել է գնդի կրտսեր հրամանատարների դպրոցում, ստացել սերժանտի կոչում, և նշանակվել ջոկի հրամանատար։ 1939 թվականին Մարտիրոսյանը ընդունվել է կուսակցության շարքերը։

Մարտիրոսյանը մասնակցել է խորհրդա-ֆիննական պատերազմին, այնուհետև նրանց զորամասը տեղափոխվել է մեր երկրի արևմտյան սահմանը, մասնակցել է 1941 թվականի Մեծ Հայրենականին։ Հաշվի առնելով զինվորական ծառայության և մարտական փորձը, նրան ուղարկել են Լենինգրադի ռազմաճակատի կարճատև սպայական դպրոց։ Այն ավարտել ու ստացել է լեյտենանտի կոչում և նշանակվել դասակի հրամանատար։ Շարունակել է մասնակցել մարտական գործողություններին, նրան շնորհվել է գվարդիայի ավագ լեյտենանտի կոչում։ Մարտերում ցուցաբերած արիության համար պարգևատրվել է Կարմիր աստղի և Հայրենական պատերազմի երկրորդ աստիճանի շքանշաններով։ Մարտիրոսյանը մասնակցել է մերձբալթյան հանրապետությունների ազատագրմանը և Արևելյան Պրուսիայում նահանջող ֆաշիստական զորքերի ջախջախման մարտերին։

Պատերազմի ավարտից հետո Մարտիրոսյանը զորացրվել է բանակից, վերադարձել հայրենի գյուղը և շարունակել է ուսուցչական աշխատանքը։ 1979 թվականից անցել է կենսաթոշակի։

Մկրտիչ Մարտիրոսյանը մահացել է 2002 թվականին։ Թաղված է Երևանում՝ Չարբախի գերեզմանատանը։

Պարգևներ 
Կարմիր աստղի շքանշան
Հայրենական պատերազմի երկրորդ աստիճանի շքանշան

Ծանոթագրություններ 

Տաշտուն գյուղում ծնվածներ
Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
Հայրենական պատերազմի 2-րդ աստիճանի շքանշանակիրներ
ԽՄԿԿ անդամներ